ფრენკ ჰერბერტი

ფრანკლინ პატრიკ ჰერბერტი უკულაში (ინგლ. Franklin Patrick Herbert Jr.; დ. 8 გჷმათუთა, 1920, ტაკომა, ვაშინგტონი, ააშ — ღ. 11 ფურთუთა, 1986, მადისონი, ვისკონსინი, ააშ) — ომენცარე ფანტასტიკაშ ჟანრიშ ამერიკალი ჭარუ დო ნოველისტი. შინელი რე ფანტასტიკური ჟანრიშ რომანით "დიუნი". რომანეფიშ გარდა ჰერბერტი რე ავტორი კუნტა თხობელუეფიშ. ფრენკ ჰერბერტი შხვადოშხვა ბორჯის მუშენდჷ ჟურნალისტო, ფოტოგრაფო, რეცენზენტო, კონსულტანტო დო ლექტორო.

ფრენკ ჰერბერტი გურაფულენდჷ ვაშინგტონიშ უნივერსიტეტის, ნამუთ ვა უთებუ. ჭარალუათ ადრეიან წანეფშე დეინტერესჷ. მაართა თხობელუეფი 1940-იან წანეფს გჷმაბჟინუ შხვადოშხვა ჟურნალ-გაზეთეფს. ჰერბერტის დიდი პოპულარობა მოუღჷ რომანქ "დიუნი". დიუნიშ ჭარუა ჰერბერტიქ 1959 წანას დიჭყჷ. წინგიქ გიშართჷ 1965 წანას დო მალას გინირთჷ ბესტსელერო. წინგიქ მიპალუ ჰიუგოშ პრემია დო ნებულაშ პრემია საუჯგუშო რომანიშო. უკულიან წანეფს წინგის შხვა სერიეფქ ხოლო მაჸუნუ.

დიუნიშ სიუჟეტი ივითარებჷ შორიშ მუმალბორჯის დო ეჭარილი რე კომპლექსური თემეფი: ადამიერეფიშ ევოლუცია, პლანეტოლოგია, ეკოლოგია, რელიგია, პოლიტიკა, ეკონომიკა დო შხვა. დიუნიშ წინგეფიშ სერია ომენცარე ფანტასტიკაშ ჟანრიშ კლასიკათ რე მერჩქინელი.

ლიტერატურა
 Herbert, Brian. Dreamer of Dune : The Biography of Frank Herbert. New York: Tor Books, 2003. ISBN 0-765-30646-8
 O'Reilly, Timothy. Frank Herbert. New York: Frederick Ungar, 1980.

რესურსეფი ინტერნეტის
 ფრენკ ჰერბერტიშ ბიოგრაფიული ფაქტეფი
 ფრენკ ჰერბერტი ენციკლოპედია ბრიტანიკას

კატეგორია:ამერიკალეფი
კატეგორია:ამერიკალი ჭარუეფი
კატეგორია:ამერიკალი ნოველისტეფი
კატეგორია:დუნაბადი 1920
კატეგორია:ნაღურა 1986